På et afsidesliggende sted på Ellidshøjgaardvej ved Ellidshøj stod en bil i flammer tirsdag aften omkring klokken 22.30. Da brandvæsen og politi rykkede ud til stedet, kunne de konkludere, at der var tale om en ældre VW Golf, som to dage tidligere var blevet stjålet fra en adresse i Hou. Politiet er sikre på, at branden i bilen er blevet påsat. Bilen udbrændte, og nu efterlyser politiet vidner, som har set bilen blive parkeret på stedet eller har set personer køre væk fra bilen. Det er anden gang indenfor 24 timer, at en stjålet bil står i flammer i det nordjyske. Natten til tirsdag opdagede en mand en brand i en VW Lupo i et skovområde ved Hou. Den var fredag blevet stjålet i Østerbro-kvarteret i Aalborg. Ved du noget, så kontakt Nordjyllands Politi på tlf. 114.

Opsummering:
Brandfolk og politi blev tirsdag aften sendt ud til en brændende bil ved Ellidshøj. Branden er påsat.